text:  ग्लैमर इंडस्ट्री में यकीनन बायॉपिक फिल्मों का ट्रेंड नया नहीं है। बरसों से बायॉपिक फिल्में बन रही हैं और ऐसा नहीं कि बॉक्स ऑफिस पर हर बायॉपिक फिल्म ने अच्छा बिज़नस किया हो। अगर हम क्रिकेटर पर बनी दो लेटेस्ट फिल्मों की बात करें तो अजहरुद्दीन पर फिल्म 'अजहर' जहां बॉक्स ऑफिस पर सुपर फ्लॉप रही, वहीं कैप्टन कूल धोनी पर बनी फिल्म जबर्दस्त हिट रही। दरअसल, ग्लैमर नगरी में नामी हस्तियों या ऐसे चंद चेहरों को लेकर बायॉपिक फिल्म बनाने का ट्रेंड है, जिनकी अपनी अलग पहचान हो। यही वजह है कि बॉलिवुड में बनी ज्यादातर बायॉपिक फिल्में क्रिकेटर, स्टार या राइटर पर बनी है। वहीं अगर हम 'पूर्णा' की बात करें तो इसके लिए हमें राहुल बोस की तारीफ करनी होगी जिन्होंने बतौर प्रडयूसर, डायरेक्टर और ऐक्टर एक ऐसी शख्सियत पर फिल्म बनाई जिसकी अचीवमेंट किसी से कम नहीं, लेकिन इनकी पहचान नहीं बन पाई। वहीं, दिल्ली बेस्ड फिल्म के युवा कास्टिंग डायरेक्टर मयंक दीक्षित ने दिल्ली से हैदराबाद तक कई शहरों में अपनी इस फिल्म की पूर्णा की तलाश की और करीब पांच सौ लड़कियों में से पूर्णा को चुना और उन्हें करीब दो महीने की खास ट्रेनिंग दी। बतौर प्रडयूसर राहुल बोस ने करीब तीन साल पहले 25 मई 2014 को दुनिया की सबसे ऊंची चोटी माउंट एवरेस्ट पर चढ़ाई करने वाली सबसे कम आयु की लड़की पूर्णा मालावत की महान उपलब्धि पर अपने दमखम पर यह फिल्म बनाई, जिसे शायद ही ग्लैमर इंडस्ट्री का कोई जाना-पहचाना बैनर कभी नहीं उठाता। कहानी : करीब तेरह साल की पूर्णा मालावत (अदिति इनामदार) हैदराबाद (अब तेलंगाना) के एक दूर-दराज बेहद पिछड़े हुए छोटे से गांव की लड़की है। बेहद पिछड़् हुए इस गांव में रहने वालीं पूर्णा और उसकी चचेरी बहन प्रिया के घर की माली हालत बेहद खराब है। हालात ऐसे हैं कि दोनों को स्कूल की फीस न देने की वजह से स्कूल की क्लास में नहीं बैठने दिया जाता और दोनों को स्कूल की सफाई करनी पड़ती है। एक दिन प्रिया पूर्णा के साथ घर से भागने का प्लान बनाती है। प्रिया और पूर्णा घर से भागने की वजह गांव से थोड़ी दूर बने सरकारी स्कूल में पढ़ाई के साथ-साथ खाना-पीना भी फ्री मिलता है, लेकिन दोनों घर से भागने में कामयाब नहीं हो पाती हैं और एक दिन प्रिया की शादी कर दी जाती है। प्रिया की शादी के बाद पूर्णा के पिता बेटी की जिद के चलते उसे सरकारी स्कूल में दाखिल कराते हैं जहां उसे पढ़ने के साथ वहीं रहना भी है। आईपीएस ऑफिसर प्रवीण कुमार (राहुल बोस) पुलिस की ड्यूटी लेने की बजाए एजुकेशन फील्ड में जाना पसंद करता है। एक दिन प्रवीण को पता चलता है कि सरकारी स्कूलों में ठीक खाना नहीं मिलता और एक सरकारी स्कूल की पूर्णा इसी वजह से स्कूल छोड़कर भाग गई है। प्रवीण किसी तरह पूर्णा को समझाकर वापस स्कूल लाते हैं। पूर्णा स्कूल के बच्चों के साथ पहाड़ चढ़ने के एक स्पेशल टूर पर जाती है तो कोच को लगता है कि पूर्णा एक दिन बेहतरीन पर्वतारोही बन सकती है। अब पूर्णा पर्वतारोहण की ट्रेनिंग शुरू करती है। ऐक्टिंग : छोटी लड़की पूर्णा के रोल में अदिति इनामदार ने अपनी बेहतरीन परफॉर्मेंस दी है। अदिति ने इस किरदार को निभाने के लिए न सिर्फ लंबी ट्रेनिंग ही ली, बल्कि टीम के साथ कई दिन की वर्कशॉप भी की। अगर दो शब्दों में कहा जाए तो पूर्णा यकीनन अदिति के नन्हें कंधों पर टिकी एक अच्छी फिल्म है। राहुल बोस ने अपने किरदार को पूरी ईमानदारी के साथ निभाया है। निर्देशन : तारीफ करनी होगी राहुल बोस की जिन्होंने सीमित बजट और सीमित साधनों के साथ एक ऐसी मेसेज देने वाली बेहतरीन फिल्म बनाई है जिसे ग्लैमर इंडस्ट्री के नंबर वन मेकर भी बनाने की हिम्मत नहीं जुटा पाएं। इंटरवल के बाद की फिल्म दर्शकों को सीटों से बांधने में कामयाब है तो राहुल ने फिल्म की लोकेशन ऐसी चुनी है जहां ग्लैमर नगरी के नंबर वन मेकर भी जाने से इसलिए कतराएंगे कि वहां शून्य से कम तापमान के बीच शूटिंग करना आसान नहीं होता। स्क्रीनप्ले दमदार है और सिनेमटॉग्रफी का जवाब नहीं है। फिल्म का क्लाइमैक्स लाजवाब है जो आपकी आंखों को नम करने का दम रखता है। पिछले दिनों जब राष्ट्रपति भवन में इस फिल्म की स्पेशल स्क्रीनिंग की गई तो फिल्म देखकर महामहिम की आंखें भी नम हो गईं। संगीत : फिल्म के गाने कहानी का हिस्सा हैं। बैकग्राउंड स्कोर बेहतरीन है। क्यों देखें : एक बेहतरीन फिल्म है, एक अच्छे मेसेज, गजब की फटॉग्रफी के साथ एक ऐसी फिल्म जिसे आप अपनी फैमिली के साथ देख सकते हैं, लेकिन अगर टाइम पास करने या फिर सिर्फ एंटरटेनमेंट ही पंसद करते हैं तो 'पूर्णा' आपके लिए शायद नहीं है। 